དེ་ནས་བར་སྐབས་ང་ཚོས་རིགས་ལམ་སློབ་དགོས་ཀྱི་འདུག་ཅེས་བཤད་ཀྱི་ཡོད།སྔོན་མ་འགོ་སྟོད་དྲུག་ཅུའི་ནང་དུ་སློབ་གྲྭའི་ནང་ལ་རིགས་ལམ་སློབ་ཁྲིད་བྱེད་ཀྱི་ཡོད།བར་སྐབས་ཤིག་ནས་ཉམས་པ་རེད།ཡང་བར་སྐབས་ནས་ཉམས་པ་སོར་ཆུད་བྱེད་ཀྱི་ཡོད།དེ་དག་ང་ཚོའི་འགོ་འཛུགས་ལྟ་བུ་གཅིག་རེད།དེ་ག་རེ་རེད་ཅེ་ན།སངས་རྒྱས་ཀྱི་བསྟན་པ་སྤྱི་ཚོགས་དང་འབྲེལ་བ་ཞིག་དངོས་གནས་ཡར་རྒྱས་ཡག་པོ་ཞིག་གཏོང་དགོས་བྱུང་ན།སྤྱི་ཚོགས་ནང་ལ་སངས་རྒྱས་ཀྱི་ཆོས་ཤེས་ཚད་དེ་གོང་མཐོར་སྤེལ་དགོས་པ་ཞིག་རེད་མ་གཏོགས་སྤྱི་ཚོགས་འདི་དེ་སྔའི་བོད་ལྟར་བྱས་ནས་སྤྱི་ཚོགས་འདི་ཤེས་ཚད་སྐྱོ་ཐག་ཆོད་བྱས་ཏེ་བསྡད།སྤྱི་ཚོགས་དེའི་ནང་ནས་ཐོན་པའི་ཕྲུ་གུ།བཤད་གྲྭ་ཁག་དང་སྒྲུབ་གྲྭ་ཁག་ནང་ཡོད་པ་རེད།དེ་དག་གིས་བཤད་གྲྭའི་ནང་ལ་ཞུགས་ཏེ་སློབ་གཉེར་བརྒྱབ་སྟེ་མཁས་པ་དངོས་གནས་དྲང་གནས་རྒྱ་གར་གྱི་དཔལ་ནཱ་ལེནྡྲའི་མཁས་པ་ཚོ་དང་འགྲན་བཟོད་པའི་མཁས་པ་བྱུང་བ་རེ་ཟུང་རེ་ཟུང་རེད།མང་ཚོགས་ཤེས་ཡོན་སྐྱོ་པོ་བྱས་ནས་གནས་ཡོད་སྐབས་དེ་དག་གིས་ཕན་གྱི་མི་འདུགརིམ་པས་མང་ཚོགས་ཀྱི་ཆོས་ཀྱི་ཤེས་ཚད་དེ་མ་འདང་བ་བྱས།ཆོས་ཀྱི་བྲོ་བ་མ་ཁ།དེ་འདྲ་ཞིག་གི་ཐོག་ཕྱིའི་འདུ་འཛི་དང་རྣམ་གཡེང་ཁོ་ནར་མགོ་འཁོར་ཏེ་སྡོད་པའི་སྤྱི་ཚོགས་ཤིག་ཆགས་པ་ཡིན་ན།རབ་ཏུ་བྱུང་ནས་སློབ་སྦྱོང་བྱེད་མཁན་དེ་དག་ལྟག་ཆུ་ཆད་པའི་རྫིང་བུ་ལྟར་ཆགས་རྒྱུ་རེད་མ་གཏོགས་སྡོད་ཐུབ་ཐབས་མེད།